MRK hof toe oor BeloftebosArgieffoto: Pixabay Die Menseregtekommissie (MRK) gaan Maandag ŉ hofaansoek teen Beloftebos by die gelykheidshof, wat in die Wes-Kaapse hooggeregshof sit, indien. Volgens die MRK het hy talle klagtes ontvang teen dié trouvenue in die Overberg oor beweerde diskriminasie teen paartjies van dieselfde geslag. Dié paartjies word glo nie toegelaat om daar te trou nie weens die eienaars se geloofsoortuigings. Die MRK het gesê hy beskou Beloftebos se optrede as ongrondwetlik aangesien daar nie op grond van geloofsoortuigings teen mense gediskrimineer kan word weens hul seksuele oriëntasie nie. Beloftebos was weer onlangs in die nuus nadat ŉ Kaapstadse paartjie beweer het die eienaars weier dat die venue gasheer vir hul troue is. Volgens die paartjie het die eienaars van die venue in ŉ e-pos aangevoer dat hulle vanweë hul persoonlike geloofsoortuiging nie hul venue beskikbaar kan stel vir troues tussen paartjies van dieselfde geslag nie. Beloftebos is ook in 2017 by die MRK verkla nadat die eienaars geweier het dat ŉ paartjie van dieselfde geslag by die venue trou. Dit is egter nie duidelik of die destydse klagtes tot enige optrede gelei het nie.